भारतीय जनता पार्टी के ऑफिशियल ट्विटर अकाउंट पर की गई एक पोस्ट ने भाजपा की फजीहत करा दी। इसमें प्रधानमंत्री नरेंद्र मोदी की एक तस्वीर है, जिस पर न्यू इंडिया का जिक्र किया गया है। परंतु गलती से इसमें प्रधानमंत्री नरेंद्र मोदी की जगह मुख्यमंत्री नरेंद्र मोदी लिखा गया है। इसके बाद कई घंटे तक यूजर्स ने ट्वीट कर गलती का अहसास कराया, लेकिन इसमें सुधार नहीं किया गया। पीएम नरेंद्र मोदी से लेकर भाजपा के तमाम बड़े नेता अपने ट्विटर अकाउंट से हर दिन ट्वीट कर जनता से जुड़े रहते हैं। इसकी अहमियत समझते हुए सभी राज्यों में भाजपा के भी ऑफिशियल ट्विटर अकाउंट बनाए गए हैं। उत्तराखंड भाजपा का ऑफिशियल अकाउंट @BJP4UK के नाम से बना हुआ है। इस पर प्रधानमंत्री नरेंद्र मोदी की तस्वीर वाली एक पोस्ट डाली गई। इसमें पोस्ट करने वाले ने प्रधानमंत्री के बजाए लिखा, माननीय मुख्यमंत्री श्री नरेंद्र मोदी।